Medestudent vas wat vrou glo wreed vermoor | Netwerk24
Deur André Damons 29 Mei 2019 17:13
Naledi Arcelia Lethoba (21) Foto: Verskaf
'n Student van Welkom verskyn Donderdag in die dorp se landdroshof vir die beweerde moord op 'n medestudent, wie se lyk vroeër vandeesmaand gevind is.
Die 19-jarige kollegestudent se ouers het hom Dinsdag aan die polisie oorhandig.
Naledi Arcelia Lethoba (21), wat oorspronklik van Bothaville was, se lyk is op 19 Mei in 'n veld in Dagbreek, Welkom, gekry. Die polisie is om 08:42 gekontak oor 'n lyk van 'n vrou wat op die hoek van Buren- en Arraratstraat lê.
Kapt. Stephen Thakeng, polisiewoordvoerder, sê 'n mes het in haar nek vasgesit, haar borste is afgesny en sy het brandwonde aan haar onderlyf en gesig gehad.
Lethoba, wat 'n student aan die Goldfields TVET-kollege in Welkom was, se ouers het haar lyk vyf dae later uitgeken.
Die jong man, wat ook 'n student aan dieselfde kollege is, is deur speur-sers. Tsie Matlokotsi in hegtenis geneem en van die moord aangekla nadat sy ouers hom by die Welkom-polisiekantoor oorhandig het.
Die polisie kon Dinsdag nie bevestig of die twee in 'n verhouding was nie, maar sê hulle het mekaar moontlik geken.